Karl-Ludwig von Danwitz

Karl-Ludwig von Danwitz (* 26. Juli 1958 in Tönisvorst) is en düütschen Politiker von de CDU.

 Leven 

Von Danwitz is 1958 as Söhn von en Buur in Tönisvorst boren. Na dat Abitur un den Grundwehrdeenst hett he von 1980 bet 1983 Agrarwetenschoppen an de Universität Göttingen studeert. 1984 hett he sien Dokter maakt un denn as wetenschoplichen Mitarbeider bi de Bundsforschungsanstalt arbeidt. Na düsse Tied weer he as Ünnernehmensberader in Sleswig-Holsteen aktiv un hett sik 1986 as Landweert in Snevern dallaten. He hett dree Kinner.

 Politik 

Siet 1991 is von Danwitz för de CDU Maat in’n Kreisdag von’n Landkreis Heidkreis.

Bi de Wahl an’n 14. Januar 2007 to’n Landraad von’n Landkreis Soltau-Fambossel hett he gegen Manfred Ostermann verloren.

För de Landdagswahl in Neddersassen an’n 2. Februar 2003 weer he de Direktkannedaat in’n Landdagswahlkreis Soltau un kunn sik mit 58,6 % von de Eerststimmen dörsetten. Bi de Landdagswahl an’n 27. Januar 2008 hett he den Wahlkreis wedder wunnen. Dütmaal mit 46,80 % von de Stimmen.

Bi de Landdagswahl an’n 20. Januar 2013 wull he wedder as Kannedaat in’n Wahlkreis Soltau antreden. As de CDU parteiintern över den Kannedaat afstimmt hett, hett sik aver Lutz Winkelmann dörsett. Von Danwitz is dorüm nich wedder in’n Landdag intagen.

För de Landdagswahl an’n 15. Oktober 2017 kunn he sik in de parteiinterne Wahl aver wedder gegen Winkelmann dörsetten un weer wedder Direktkannedaat in’n Landdagswahlkreis Soltau. Von Danwitz hett dat Mandaat mit 41,85 % von de Eerststimmen wunnen.

 Weblenken 

 Von Danwitz sien Websteed (hoochdüütsch)

Kategorie:Mann
Kategorie:Politiker (Düütschland)
Kategorie:Landdagsafordneter (Neddersassen)
Kategorie:CDU
Kategorie:Boren 1958
Kategorie:Börger von Düütschland